যতই চলতে থাকি, পথও এগিয়ে চলে। এক সময় আমদাবাদকে পিছনে ফেলে পৌঁছে যাই গুজরাতের সাংস্কৃতিক রাজধানী বদোদরায়। তৃতীয় সয়াজিরাও গায়কোয়াড়ের সময় থেকে এ শহর শিল্প-সংস্কৃতির পীঠস্থান হিসেবে বিশেষ পরিচিতি লাভ করে। দেশ-বিদেশের নানান গুণীজনের সঙ্গে অরবিন্দ, নন্দলাল, মুজতবা আলি প্রমুখের অবদানও ছিল তাতে। দ্রষ্টব্যের তালিকায় প্রথমেই বলতে হয় কীর্তি মন্দিরের কথা। নন্দলাল বসুর চারটি কালজয়ী দেওয়াল চিত্র— গঙ্গাবতরণ, মহাভারতের যুদ্ধ, মীরার জীবন ও নটির পূজায় অলঙ্কৃত গায়কোয়াড়দের এই স্মৃতিমন্দিরটি। পাশাপাশি, শ্রীঅরবিন্দ নিবাস, বিবেকানন্দ স্মৃতিমন্দির প্রভৃতিও উল্লেখযোগ্য। অন্য দিকে, তৎকালীন বরোদায় বিত্ত-বৈভবের নিদর্শন লক্ষ্মীবিলাস প্রাসাদটি। একই সঙ্গে স্থাপত্যটি অসাধারণ শিল্পসুষমা মণ্ডিত। এ ছাড়াও দ্রষ্টব্যের তালিকায় রয়েছে জাদুঘর, চিত্রশালা, তারামণ্ডল প্রভৃতি। তেমনই নবরাত্রির আলোর রোশনাইয়ে সেজে ওঠে গোটা শহর। তাই পুজোর ছুটিতে বেড়াতে এলে বদোদরা দিয়েও শুরু করা যায় গুজরাত পরিক্রমা, পুজোর মেজাজেই। তবে শুরু বা শেষ যা-ই হোক না কেন, বদোদরা থেকে ৪৫ কিমি দূরের বিশ্ব ঐতিহ্যের তালিকভুক্ত গুজরাতের প্রথম নিদর্শন চম্পানের পাওয়াগড় ঘুরে নিতে ভুলবেন না। গুজরাতের ইসলামি জমানার শেষ রাজধানী শহর চম্পানের নানান মসজিদ, ভাও, বিনোদনকেন্দ্র, দুর্গতোরণ, প্রাচীর, বুরুজ প্রভৃতির মধ্যে বিশেষ ভাবে বলতে হয় পনেরো শতকের শেষভাগে নির্মাণ শুরু হওয়া জামি মসজিদটির কথা।